CELEX: 62015CN0522
Language: da
Date: 2015-09-28 00:00:00
Title: Sag C-522/15 P: Appel iværksat den 28. september 2015 af Europa-Kommissionen til prøvelse af dom afsagt af Retten (Sjette Afdeling) den 15. juli 2015 i de forenede sager T-389/10 og T-419/10

7.12.2015   
            
            
               DA
            
            
               Den Europæiske Unions Tidende
            
            
               C 406/26
            
         Appel iværksat den 28. september 2015 af Europa-Kommissionen til prøvelse af dom afsagt af Retten (Sjette Afdeling) den 15. juli 2015 i de forenede sager T-389/10 og T-419/10
   (Sag C-522/15 P)
   (2015/C 406/26)
   Processprog: italiensk
   
      Parter
   
   
      Appellant: Europa-Kommissionen (ved P. Rossi og V. Bottka, som befuldmægtigede)
   
      De andre parter i appelsagen: Siderurgica Latina Martin SpA (SLM) og Ori Martin SA
   
      Appellanten har nedlagt følgende påstande
   
   
               (i)
            
            
               Den appellerede dom ophæves, for så vidt som Retten har nedsat grundbeløbet for den bøde, der blev pålagt SLM, idet den fastslog, at den omtvistede afgørelse ikke havde taget hensyn til, at SLM for en del af overtrædelsen ikke havde deltaget i det eksterne aspekt af Club Italia.
            
         
               (ii)
            
            
               Den appellerede dom ophæves, for så vidt som den bøde, der er blevet pålagt SLM på 1,956 mio. EUR, er blevet nedsat, idet den bøde, som SLM og Ori Martin in solidum er blevet pålagt, blev annulleret.
            
         
               (iii)
            
            
               Under udøvelse af sin fulde prøvelsesret genberegner Domstolen den bøde, der skal pålægges, i overensstemmelse med Kommissionens påstande herom.
            
         
               (iv)
            
            
               Sagsøgerne i første instans tilpligtes at betale sagsomkostningerne.
            
         
      Anbringender og væsentligste argumenter
   
   
               (i)
            
            
               Retten har gengivet de faktiske omstændigheder urigtigt, idet den med urette fandt, at grundbeløbet for den bøde, som blev pålagt SLM ved den omtvistede afgørelse, var på 19,8 mio. EUR i stedet for på 15,965 mio. EUR som fastsat i den anden ændringsafgørelse, hvoraf 14 mio. var in solidum med Ori Martin.
            
         
               (ii)
            
            
               Retten har begået en retlig fejl ved anvendelsen af reglerne om solidarisk hæftelse for bøder og om beregningen af loftet på 10 %, idet den fastsatte den endelige bøde, som SLM hæfter for, til 1,956 mio. EUR i medfør af den retlige grænse på 10 % af SLM’s samlede omsætning i referenceåret, jf. artikel 23, stk. 2, i forordning (EF) nr. 1/2003 (1). I det foreliggende tilfælde skulle det i dommen have været anført, at SLM ikke alene var forpligtet til selv at betale 1,956 mio. EUR, men ligeledes til in solidum med Ori Martin at betale 13,3 mio. EUR. Beregningen af loftet skulle således være foretaget forskelligt for SLM alene for den periode for deltagelsen i overtrædelsen, hvorunder selskabet ikke var kontrolleret af Ori Martin (loftet vedrørende størrelsen af SLM’s globale omsætning), dels for SLM in solidum med Ori Martin for den periode, hvorunder datterselskabet var kontrolleret af moderselskabet (loftet vedrørende Ori Martins globale omsætning, som i det foreliggende tilfælde ikke var nået).
            
         
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1)